"**Celephaïs**" (česky vyšlo ako *Celephais*) je poviedka amerického spisovateľa Howarda P. Lovecrafta, ktorú napísal na začiatku novembra 1920 a prvýkrát publikoval v máji 1922 v magazíne *Rainbow*.

Názov odkazuje na fiktívne mesto, ktoré sa neskôr objavuje v Lovecraftovom „Snovom cykle", vrátane jeho románu *The Dream-Quest of Unknown Kadath* z roku 1926.

Inšpirácia
----------

Podobne ako mnohé poviedky H. P. Lovecrafta, aj "Celephaïs" bola inšpirovaná snom, ktorý si zapísal do svojho zápisníka ako "Dream of flying over city".

Dej je podobný príbehu od Lorda Dunsanyho, "The Coronation of Mr. Thomas Shap" v *The Book of Wonder*, v ktorej sa hlavná postava viac a viac ponára do svojho fiktívneho kráľovstva Larkar, začne zanedbávať obchod a každodenné rutinné činnosti a nakoniec skončí v blázinci. Obraz koní padajúcich z okraja útesu by mohol pochádzať z diela "A Horseman in the Sky" od Bierceho z roku 1891.

Synopsa
-------

Celephaïs bolo mesto, ktoré vo svojich snoch navštevoval hlavný hrdina poviedky, známy ako Kuranes. V realite sa tak nevolal; žil v Londýne ako posledný svojho rodu, nepochopený a chudobný spisovateľ, hľadajúci krásu v snoch. O tomto meste sa mu raz snívalo ako dieťaťu, a odvtedy sa 40 rokov snažil v snoch opäť doň dostať. Mesto leží na pobreží v údolí Ooth-Nargai, za Tanarijskými pohorím a horou Aran. V poviedke je pomerne podrobne popísané, charakteristické je preň, že v ňom neplynie čas. Vo svojich snoch zažije Kuranes cestu do oblačného mesta Serannian, no opäť cestu do mesta stratí. Hľadanie ho v snoch zavedie na mnohé podivné miesta, vrátane plošiny Leng. Realite venuje pozornosť čoraz menej a využíva hašiš, aby sa rýchlejšie a hlbšie ponoril do svojich snových vízií. Nakoniec minie na drogy všetky peniaze a vyhodia ho na ulicu. Tam po bezcieľnom túlaní narazí na skupinu rytierov, ktorá ho cestou časom a priestorom odvedie do mesta Celephais, kde sa stal naveky jeho vládcom. V reálnom svete zostalo len telo utopeného tuláka, vyplaveného na pobrežie v blízkosti sídla jeho predkov.

V poviedke *The Dream-Quest of Unknown Kadath* Kuranesa navštívi Randolph Carter, pričom zisťuje, že veľký rojko tak smúti za svojim rodným Cornwallom, že si vysnil časti Celephaïs, pripomínajúce krajinu jeho detstva. Kuranes radí Carterovi pri jeho pátraním po vlastnom snovom meste, aby bol opatrný v tom, čo si praje, pretože sa mu toho môže dostať.

Mesto
-----

Celephaïs je opisované ako mesto ležiace v údolí Ooth-Nargai vedľa Cenerianského mora. Jeho najpozoruhodnejšou vlastnosťou je to, že je neovplyvnené časom, nestarne a nerozpadáva sa; osoba, ktorá ho opustí a vráti sa späť o mnoho rokov neskôr zistí, že sa v ňom nič nezmenilo.

Dôležité orientačné body v Celephaïs sú tyrkysový chrám Nath-Horthath a Cesta stĺpov. Neďaleko sa čnie zasnežený vrchol Mount Aran, ktorého úbočia sú porastené ginkgom.

Galéry z mestského prístavu sa plavia do všetkých miest v Dreamlands, ale najmä do hmlového kráľovstva Serannian.

Iné projekty
------------

WikizdrojeCommons
* Spolupracuj na Wikizdrojoch Wikizdroje ponúkajú pôvodné diela od alebo o **Celephaïs**
* Spolupracuj na Commons Commons ponúka multimediálne súbory na tému **Celephaïs**

Poznámky
--------

1. ↑  Citované z: Joshi & Schultz, "Celephais", *An H. P. Lovecraft Encyclopedia*, str. 36.
2. ↑  Joshi & Schultz, str. 36.

Referencie
----------

* JOSHI, S. T.; SCHULTZ, David E.. *An H. P. Lovecraft Encyclopedia*. Westport, CT : Greenwood Press, 2001. ISBN 0-313-31578-7.
* Lovecraft, Howard P.
	+ [1934]  *Dagon and Other Macabre Tales*. Ed. S. T. Joshi (ed.). 9th corrected printing. vyd. Sauk City, WI : Arkham House, 1987. ISBN 0-87054-039-4. Celephaïs.  Definitive version.
	+ [1926]  *At the Mountains of Madness, and Other Novels*. Ed. S. T. Joshi (ed.). 7th corrected printing. vyd. Sauk City, WI : Arkham House, 1985. ISBN 0-87054-038-6. *The Dream-Quest of Unknown Kadath*.  Definitive version.
	+ LOVECRAFT, Howard Phillips. *Hrobka*. Praha : Plus, 2010. (1. vyd. tohoto souboru). ISBN 978-80-259-0051-2. Kapitola Celephais, s. 129-136. (po česky)

Zdroje
------

* *Tento článok je čiastočný alebo úplný preklad článku Celephais na anglickej Wikipédii.*
* LOVECRAFT, Howard Phillips. *Hrobka*. Praha : nakladatelství Plus, 2010, 1. české vydanie. ISBN 978-80-259-0051-2. Kapitola Celephais, s. 129-136. (česky)